भुवनको अग्रता कायमै
भुवन नगरकोटी इभन पार ६८ स्कोर गर्दै बुधबार रोयल नेपाल गल्फ क्लबमा भइरहेको सूर्य नेपाल काठमाडौं ओपन गल्फको शीर्षस्थानमा कायमै छन् । उनको कुल स्कोर तीन अन्डर १ सय ३३ रहेको छ ।
काठमाडौँ — भुवन नगरकोटी इभन पार ६८ स्कोर गर्दै बुधबार रोयल नेपाल गल्फ क्लबमा भइरहेको सूर्य नेपाल काठमाडौं ओपन गल्फको शीर्षस्थानमा कायमै छन् । उनको कुल स्कोर तीन अन्डर १ सय ३३ रहेको छ ।पहिलो दिन तीन अन्डर ६५ को कार्ड बनाएका भुवनले विकास अधिकारीमाथि एक स्ट्रोकको अग्रता लिए । विकासले दुई अन्डर ६६ खेल्दै दिनको उत्कृष्ट स्कोर बनाएका थिए । उनको समग्र स्कोर दुई अन्डर १ सय ३४ रह्यो । जयराम श्रेष्ठ इभन पार १ सय ३६ सहित तेस्रोमा छन् । उनले दोस्रो दिन १ अन्डर ६७ को कार्ड बनाए । रवि खडा (६७) र शिवराम श्रेष्ठ (६९) समग्रमा एक ओभर १ सय ३७ सहित संयुक्त चौथो स्थानमा छन् ।वर्षाले प्रभावित दोस्रो दिन डिफेन्डिङ च्याम्पियन रामे मगरले कमजोर खेल प्रदर्शन गर्दै आठ ओभर ७६ स्कोर गरे । उनी सूर्यप्रसाद शर्मा (७१) र धनबहादुर थापा (७२) सँगै समग्रमा ६ ओभर १ सय ४२ स्कोरसाथ संयुक्त छैटौं स्थानमा छन् । कुल १५ ओभर १ सय ५१ स्कोरसम्म रहेका २१ प्रो ‘कट’ बनाएर फाइनल चरणलाई छनोट भए । उनीहरूले बाँकी ३६ होलमा कुल ५ लाख २५ हजार रुपैयाँ पुरस्कारका लागि प्रतिस्पर्धा गर्नेछन् ।एमेच्योरतर्फ टंकबहादुर कार्की सात ओभर ७५ खेलेर पनि शीर्षस्थानमा छन् । उनको कुल स्कोर आठ ओभर १ सय ४४ रहेको छ । उनीभन्दा ५ स्ट्रोक पछाडि छन्, सुवास घिसिङ । उनले दोस्रो दिन ५ ओभर ७३ खेले । सुनील सिके (७५) १२ ओभर १ सय ४७ स्कोरसहित तेस्रोमा छन् । एमेच्योरतर्फ उनीहरूसँगै सुरेन्द्र फुयाल, विनोद तामाङ र सन्दीप तामाङले पनि बाँकी ३६ होल खेल्नेछन् ।भुवनले सुरुका नौ होल र पछिल्ला नौमा समान इभन पार ३४ स्कोर गरे । दोस्रो होलमा बोगीमा परेका उनले सुधार गर्दै पाँचौं होलमा बर्डी बनाए । फेरि १५ औं होलमा एक स्ट्रोक जोगाएर बर्डी गरे पनि उनी १७ औं होलमा बोगीमा परेका थिए ।विकासले सुरुका नौ होल दुई अन्डर ३२ मा पूरा गरेका थिए । त्यसक्रममा छैटौं र सातौं होलमा बर्डी गरेका उनले पछिल्ला नौ होलमा भने इभन पार ३४ मा रोकिए । दसौं होलमा बोगी गरेपछि १४ र १५ औं बर्डी गर्दै स्कोर राम्रो बनाउने प्रयास गरेका उनले फेरि १७ औं होलमा बोगी बेहोरेपछि भुवनलाई भेट्टाउने अवसर गुमाएका थिए ।दोस्रो, छैटौं र आठौं होलमा बर्डी गर्दै जयरामले सुरुका नौ होलमा उत्कृष्ट प्रदर्शन गर्दै तीन अन्डर ३१ खेलेका थिए । उक्त लय त्यसपछि कायम राख्न सकेनन् र उनको पछिल्ला नौ होलको स्कोर दुई ओभर ३६ बन्यो । दसौं होलमा बर्डी गरेर पनि उनी १२, १५ र १६ औं होलमा बोगीमा परेका थिए ।